ཤེས་ཡོན་སྲིད་བྱུས་ལག་བསྟར་ཆེད་ཆེད་འཛུགས་བྱས་པའི་བྷུན་ཏར་དགེ་འོས་སློབ་ཁང་ལ་དགེ་རྒན་༡༥ཡོད་པ་དང་།དེའི་ནང་རྒྱ་གར་༡༣དང་བོད་མི་༢ཡོད་ཅིང་།རྒྱ་གར་དགེ་རྒན་གྱིས་དགེ་རྒན་སྤྱི་ཡོངས་ཀྱི་བརྒྱ་ཆ་༨༧ཟིན་ཡོད་པས།ཤེས་ཡོན་སྲིད་བྱུས་ཀྱི་དོན་ཚན་བཅུ་གཅིག་པའི་དགོངས་དོན་ཇི་བཞིན་བསྒྲུབ་ཐབས་མེད་པ་ནི་ཧ་ཅང་གསལ་པོ་རེད།ཕྱི་ལོ་༢༠༡༢ནས་བཟུང་ད་བར་ལོ་བཞི་ཅན་གྱི་གཅིག་བསྡུས་དགེ་རྒན་འོས་སྦྱོང་ཐེངས་༣དང་ལོ་གཅིག་ཅན་གྱི་དགེ་རྒན་འོས་སྦྱོང་ཐེངས་༢གནང་ཡོད།ལོ་གཅིག་ཅན་གྱི་དགེ་རྒན་འོས་སྦྱོང་བ་དེ་དག་སློབ་ཐོན་ཟིན་ཞིང་།ཁོང་ཚོར་བོད་སྐད་བརྒྱུད་ལམ་ནས་སློབ་ཁྲིད་བྱེད་པའི་སྦྱོང་བརྡར་ཉིན་གཅིག་ཀྱང་ཐོབ་མེད་སྟབས།སློབ་གྲྭ་ཁག་གི་དགོས་མཁོའི་ཆ་རྐྱེན་ཇི་བཞིན་སྐོང་མི་ཐུབ་པར་བརྟེན།ཁོང་ཚོ་མང་ཆེ་བ་དགེ་རྒན་གྱི་ལས་སྒོར་ཞུགས་མ་ཐུབ་པར་ལས་མེད་དུ་ལྷག་ཡོད།ལོ་བཞི་ཅན་གྱི་གཅིག་བསྡུས་དགེ་རྒན་འོས་སྦྱོང་སྐབས་དང་པོ་ཟླ་གཅིག་གཉིས་ནང་སློབ་ཐོན་འབྱུང་གི་ཡོད།འོན་ཀྱང་ངས་ཤེས་ཚོད་བྱས་ན།ཁོང་ཚོར་ཡང་ཤེས་ཡོན་སྲིད་བྱུས་ཀྱི་དགོངས་དོན་བཞིན་བོད་སྐད་བརྒྱུད་ལམ་ནས་སློབ་ཁྲིད་བྱེད་པའི་སྦྱོང་བརྡར་ཇི་བཞིན་མ་ཐོབ་སྟབས།ཆེས་མཐའ་མཇུག་གི་ཡིག་རྒྱུགས་སླེབས་ཉེའི་མཚམས།སློབ་ཕྲུག་ཁག་ཅིག་ཤེས་རབ་དགའ་ཚལ་སློབ་གླིང་དུ་བོད་ཡིག་གསབ་སྦྱོང་བྱེད་དུ་མངགས་གཏོང་བྱས་ཡོད་པ་རེད།ལོ་བཞི་ཙམ་རིང་དགེ་འོས་སློབ་སྦྱོང་བྱས་ནས་ད་ཆ་ཤེས་རབ་དགའ་ཚལ་སློབ་གླིང་དུ་བོད་ཡིག་གསབ་སྦྱོང་བྱེད་དུ་གཏོང་དགོས་པའི་གནས་སྟངས་གང་ལ་ཐུག་སོང་བ་རེད་དམ།